作者:柴望
標題:賀新郎
內容:滿酌西湖酒。覺湖山、依然未老，遊人如舊。數過清明才六日，欲暖未晴時候。正畫舫、春明波透。記得名園曾駐馬，錦鞍韉、淺映堤橋柳。尋勝賞，重回首。不妨旋摘枝頭有。喜青青、垂丸帶子，脆圓如豆。想是和羹訊息近，報與醉翁太守。道玉鉉、有人啟奏。紅藥當階明似錦，覺嬌鶯、舞燕皆稱壽。唱此曲，付紅袖。